હિન્દુસ્તાનના ઈતિહાસ પર સદીઓ સુધી પોતાની અમીટ છાપ છોડી જનાર રાણા પ્રતાપને એમ સીધેસીધી રીતે રજૂ ન કરી દેવાય. આવા મહાનવ્યક્તિત્વ વિશે હલ્દી ઘાટી પૂર્વે બે વાતો થવી જોઈએ. પ્રતાપનો જન્મ 9મે 1540ના રોજ થયો હતો. તેનાં માતા ગુજરાતના ઇડર રાજ્યના રાજકુમારી હતાં. એ નાતે પ્રતાપ ગુજરાતનો ભાણેજ ગણાય. લાંબું અને ઊંચું કદ, મોટી આંખો અને ભરાવદાર ચહેરો, મોટી મૂંછો (દાઢી નહોતા રાખતા), લાંબા હાથ, વિશાળ છાતી, ઘઉંવર્ણો વાન આ બધું આપણા નાયકનું શારીરિક બંધારણ. આજે જેની તસવીર જોતાં જ રોમાંચિત થઇ જવાય છે તે મહારાણા પ્રતાપના સમકાલીનો પરના પ્રભાવની કલ્પના કરી શકાય તેમ છે. પ્રભાવ તો એવો કે પ્રત્યેક મેવાડી નાગરિક મહારાણા માટે લડવા તૈયાર રહેતો.